*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 23ης Ιουνίου 1989

που επιτρέπει στην Ομοσπονδιακή Δημοκρατία της Γερμανίας να περιορίσει την εμπορία σπόρων προς σπορά μιας ποικιλίας καλλιεργούμενου φυτικού είδους και τροποποιεί την απόφαση 89/77/ΕΟΚ

(Το κείμενο στη γερμανική γλώσσα είναι το μόνο αυθεντικό)

(89/422/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 70/457/ΕΟΚ του Συμβουλίου της 29ης Σεπτεμβρίου 1970 περί του κοινού καταλόγου των ποικιλιών καλλιεργούμενων φυτικών ειδών (1), όπως τροποποιήθηκε τελευταία από την οδηγία 88/380/ΕΟΚ (2), και ιδίως το άρθρο 15 παράγραφοι 2 και 3,

την αίτηση που υπέβαλε η Ομοσπονδιακή Δημοκρατία της Γερμανίας,

Εκτιμώντας:

ότι, σύμφωνα με το άρθρο 15 παράγραφος 1 της οδηγίας 70/457/ΕΟΚ, οι σπόροι προς σπορά ή το υλικό πολλαπλασιασμού των ποικιλιών καλλιεργούμενων φυτικών ειδών που έχουν γίνει επίσημα αποδεκτά κατά το 1986 σε ένα τουλάχιστον κράτος μέλος και που πληρούν επίσης τους όρους που καθορίζονται στην ίδια οδηγία δεν υπόκεινται πλέον, από τις 31 Δεκεμβρίου 1988, σε κανέναν περιορισμό εμπορίας στην Κοινότητα ως προς την ποικιλία·

ότι, εντούτοις, το άρθρο 15 παράγραφος 2 της οδηγίας 70/457/ΕΟΚ προβλέπει ότι στις περιπτώσεις που αναφέρονται στο άρθρο 15 παράγραφος 3 μπορεί να επιτραπεί σε ένα κράτος μέλος, μετά από αιτήσή του, να απαγορεύει την εμπορία σπόρων προς σπορά και φυτών προς φύτευση ορισμένων ποικιλιών·

ότι η Ομοσπονδιακή Δημοκρατία της Γερμανίας ζήτησε να επιτραπεί η εμπορία της ποικιλίας «Aurora» του είδους λόλιον το πολυετές·

ότι η ποικιλία αυτή υπεβλήθη στην Ομοσπονδιακή Δημοκρατία της Γερμανίας σε επίσημη εξέταση κατά την καλλιέργεια·

ότι η αίτηση της Γερμανίας βασίζεται στο γεγονός ότι διαπιστώθηκε, βάσει των επίσημων εξετάσεων κατά την καλλιέργεια, ότι η ποικιλία δεν ανταποκρίνεται, σε κανένα τμήμα του εδάφους της Γερμανίας, στα αποτελέσματα που ελήφθησαν για μια άλλη συγκρίσιμη ποικιλία αποδεκτή στο έδαφος του εν λόγω κράτους μέλους (βλέπε άρθρο 15 παράγραφος 3 στοιχείο γ) πρώτη περίπτωση της οδηγίας 70/457/ΕΟΚ)·

ότι ήταν αδύνατο να περατωθεί η εξέταση της αίτησης πριν από τη λήξη της προθεσμίας που ορίζεται στο άρθρο 15 παράγραφος 1 της οδηγίας 70/457/ΕΟΚ· ότι, όσον αφορά τη Γερμανία, η προθεσμία αυτή παρατάθηκε με τις αποφάσεις της Επιτροπής 89/77/ΕΟΚ (3) και 89/246/ΕΟΚ (4) της τις 30 Ιουνίου 1989 προκειμένου να περατωθεί η εξέταση·

ότι η εξέταση έχει τώρα περατωθεί και διαπιστώνεται ότι πληρούνται οι όροι του άρθρου 15 παράγραφος 3 στοιχείο γ) πρώτη περίπτωση της οδηγίας 70/457/ΕΟΚ·

ότι, κατά συνέπεια, είναι σκόπιμο να ικανοποιηθεί πλήρως το αίτημα της Γερμανίας όσον αφορά την ποικιλία αυτή·

ότι, με την απόφαση 89/77/ΕΟΚ, η Επιτροπή επέτρεψε στη Γερμανία να περιορίσει την εμπορία σπόρων προς σπορά ορισμένων ποικιλιών αραβοσίτου με δείκτη κατηγοριών ωρίμανσης FAO (Οργάνωση για τη Διατροφή και τη Γεωργία) ανώτερο το 350, επειδή είναι γνωστό ότι δεν είναι δυνατή επί του παρόντος η καλλιέργεια των ποικιλιών αυτών στη Γερμανία (βλέπε άρθρο 15 παράγραφος 3 στοιχείο γ) δεύτερη περίπτωση της οδηγίας 70/457/ΕΟΚ)·

ότι φαίνεται ότι ο κατάλογος των εν λόγω ποικιλιών αραβοσίτου που περιλαμβάνεται στην απόφαση 89/77/ΕΟΚ περιέχει ορισμένα λάθη τα οποία πρέπει να διορθωθούν·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στην Ομοσπονδιακή Δημοκρατία της Γερμανίας να απαγορεύσει σε ολόκληρη την επικράτειά της την εμπορία σπόρων προς σπορά της ακόλουθης ποικιλίας που περιλαμβάνεται στον κοινό κατάλογο ποικιλιών καλλιεργούμενων φυτικών ειδών του 1989:

Κτηνοτροφικά φυτά

Lolium perenne L.

Aurora.

Άρθρο 2

Η άδεια που αναφέρεται στο άρθρο 1 αποσύρεται εφόσον διαπιστωθεί ότι δεν πληρούνται πλέον οι όροι χορήγησής της.

Άρθρο 3

Η Ομοσπονδιακή Δημοκρατία της Γερμανίας ανακοινώνει στην Επιτροπή και στα άλλα κράτη μέλη την ημερομηνία από την οποία θα κάνει χρήση της άδειας που αναφέρεται στο άρθρο 1 καθώς και τις λεπτομερείς μεθόδους που θα χρησιμοποιηθούν.

Άρθρο 4

Ο κατάλογος των ποικιλιών Zea mays L. (αραβόσιτος) που περιλαμβάνεται στο άρθρο 1 παράγραφος 2 της απόφασης 89/77/ΕΟΚ τροποποιείται ως εξής:

1. διαγράφεται ο όρος «Alezan 4006»·

2. μετά τον όρο «Ambra» παρεμβάλλεται ο όρος «Angelico»·

3. διαγράφεται ο όρος «DK 250»·

4. ο όρος «Loges» αντικαθίσταται από τον όρο «Logos»·

5. ο όρος «Verax G-4754» αντικαθίσταται από τον όρο «Virax G-4754».

Άρθρο 5

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 23 Ιουνίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 225 της 12. 10. 1970, σ. 1.

(2) ΕΕ αριθ. L 187 της 16. 7. 1988, σ. 31.

(3) ΕΕ αριθ. L 30 της 1. 2. 1989, σ. 72.

(4) ΕΕ αριθ. L 99 της 12. 4. 1989, σ. 31.